ཞིས་ཅིན་ཕིང་གིས་མོ་སི་ཁོར་རྒྱལ་སྲུང་དམག་འཁྲུག་ལ་རྒྱལ་ཁ་ཐོབ་ནས་ལོ༧༠འཁོར་བའི་རྟེན་འབྲེལ་མཛད་སྒོར་ཞུགས་རྒྱུ་བྱུང་བར་ཧ་ཅང་དགའ་པོ་བྱུང་།ཀྲུང་གོ་དང་ཨུ་རུ་སུ་ནི་འཛམ་གླིང་དམག་ཆེན་གཉིས་པའི་ཨེ་ཤེ་ཡ་དང་ཡོ་རོབ་ཀྱི་དམག་ས་གཙོ་བོ་ཡིན་པས་ཚང་མས་འཛམ་གླིང་དམག་ཆེན་གཉིས་པར་མཐའ་མའི་རྒྱལ་ཁ་ཐོབ་ཆེད་རང་སྲོག་བློས་གཏོང་ཚད་མེད་བྱས་པ་དང་ལེགས་སྐྱེས་གལ་ཆེན་ཕུལ་ཡོད།རྒྱལ་ཁབ་གཉིས་པོའི་མི་དམངས་ཚོས་ཀྱང་དཔུང་པ་མཉམ་གཤིབ་ཀྱིས་འཐབ་རྩོད་བྱེད་རིང་མཛའ་གྲོགས་ཀྱི་འབྲེལ་བ་ཟབ་མོ་བཏོད་ཡོད།འདི་ལོ་ཀྲུང་ཨུ་རྒྱལ་ཁབ་གཉིས་པོས་འཛམ་གླིང་དམག་ཆེན་གཉིས་པར་རྒྱལ་ཁ་ཐོབ་ནས་ལོ༧༠འཁོར་བའི་རྟེན་འབྲེལ་དང་དྲན་གསོའི་བྱེད་སྒོ་རབ་དང་རིམ་པ་སོ་སོར་སྤེལ་བའི་དམིགས་ཡུལ་ནི་ལོ་རྒྱུས་བློ་ལ་བརྟན་པོར་ངེས་པ་དང་སྔོན་གཤེགས་དཔའ་བོར་དྲན་གསོ་ཞུ་རྒྱུ་དེ་ཡིན་པ་ཙམ་མ་ཟད།རྒྱལ་ཁབ་ཁག་གི་མི་དམངས་དང་མཉམ་དུ་ཐོབ་པར་དཀའ་བའི་ཞི་བདེར་གཅེས་སྤྲས་དང་སྲུང་སྐྱོབ་བྱས་ཏེ་མི་རིགས་ཧྲིལ་པོའི་ཞི་བདེ་དང་འཕེལ་རྒྱས་ཀྱི་མཛེས་སྡུག་ལྡན་པའི་འབྱུང་འགྱུར་ཐུན་མོང་ཐོག་གཏོད་རྒྱུ་དེ་བས་ཀྱང་ཡིན་ཞེས་གསུངས་པ་རེད།